b'\n_START_ARTICLE_\nPlod (medicina)\n_START_PARAGRAPH_\nPlod ali fetus je \xc4\x8dlove\xc5\xa1ki organizem od devetega tedna znotrajmaterni\xc4\x8dnega razvoja do poroda. Do konca osmega tedna po oploditvi govorimo o zarodku. _NEWLINE_Plod se imenuje tudi stopnja razvoja drugih organizmov pri sesalcih.\n_START_SECTION_\nViabilnost\n_START_PARAGRAPH_\nViabilnost je sposobnost pre\xc5\xbeivetja ploda zunaj maternice in je odvisna od te\xc5\xbee, razvitosti in starosti ploda. Najni\xc5\xbeja meja viabilnosti ploda je pet mesecev znotrajmaterni\xc4\x8dnega razvoja, vendar ni ostrih meja. Izkustveno velja, da ima plod, ki je ob rojstvu la\xc5\xbeji od 500 gramov ali mlaj\xc5\xa1i od 22 tednov, redko mo\xc5\xbenost pre\xc5\xbeivetja. Nasploh so mo\xc5\xbenosti pre\xc5\xbeivetja relativno nizke pri plodu, mlaj\xc5\xa1im od 26. tednov, zaradi slabe razvitosti dihal in \xc5\xbeiv\xc4\x8devja. _NEWLINE_V zadnjih desetletjih se je zaradi napredka medicine viabilnost pomaknila k ni\xc5\xbeji starosti ploda ob porodu.\n_START_SECTION_\nPlodov krvni obtok\n_START_PARAGRAPH_\nKrvni obtok \xc4\x8dlove\xc5\xa1kega ploda se mo\xc4\x8dno razlikuje od krvnega obtoka po rojstvu. Razlike ti\xc4\x8dijo zlasti v neuporabi plodovih plju\xc4\x8d. Plod se preskrbuje s kisikom in hrano preko posteljice in popkovnice._NEWLINE_Krvni obtok se hipoma spremeni ob prvem vdihu novorojen\xc4\x8dka po porodu. Zunanji tlak na plju\xc4\x8da se mo\xc4\x8dno zni\xc5\xbea. Ve\xc4\x8d krvi priteka v desni preddvor in desni prekat ter v plju\xc4\x8dno arterijo. Skozi ovalno odprtino, ki povezuje oba preddvora, te\xc4\x8de manj krvi iz desnega v levi preddvor. Kri te\xc4\x8de skozi plju\xc4\x8dne vene v levi preddvor in tam zvi\xc5\xa1uje tlak. Zvi\xc5\xa1an tlak v levem preddvoru in zni\xc5\xbean tlak v desnem preddvoru potisneta prvi pretin proti drugemu pretinu - to sta nepopolni pregradi med desno in levo polovico srca, ki omejujeta ovalno odprtino. S tem se ovalna odprtina zapre in neposredna povezava med obema polovicama srca je prekinjena. Ovalna odprtina zaraste, ostane le \xc5\xa1e ovalna jamica._NEWLINE_Pri okoli 20 odstotkih odraslih oseb ovalna odprtina ni popolnoma zarasla, vendar navadno to ne povzro\xc4\x8da specifi\xc4\x8dnih simptomov, ker je tlak v levem atriju bistveno vi\xc5\xa1ji in kot po prvem vdihu drugi pretin stalno pritiska ob prvi pretin ter zapira ovalno odprtino.'